text: Juleræs for julemænd
  12 december 2010 kl. 17.41
  Over 300 skæggede julemænd havde smidt træskoene til fordel for kondisko i dag i Vejen.
  Der var små og store, kvindelige og firbenede julemænd i Vejens gader i dag. Alle havde de snøret løbeskoene til et juleløb kun for nissehuseklædte julemænd.
  For halvtreds kroner fik deltagerne udleveret et julemandsdragt med dertilhørende skæg. Da starten gik, kunne tilskuere se rødt gennem hele byen, mens nissehuerne bølgede afsted i flyvende fart.
  
  Der skal trylleri til
  Den hurtigste julemand klarede de seks kilometer på lige under tyve minutter. Han nægter dog, at det er ham, der er den rigtige julemand.
  - Så skal der i hvert fald mere end en hurtig tid til, så skulle jeg vidst kunne trylle, sagde en lettere forpustet Henrik Aaling fra Dover til TV SYD, efter at være kommet først i mål.
  For dén præstation vandt han et gavekort på 1000 kroner til Vejens butikker - og det kan jo lune godt i et julegavebudget.
  